Bolt gaan eers volgende jaar hier kos aflewer | Netwerk24
Deur Petrus Malherbe 21 Augustus 2019 12:12
Bolt, Uber se grootste mededinger in Suid-Afrika, gaan nou eers aanstaande jaar sy beplande kosafleweringsdiens in Suid-Afrika bekend stel.
Kosaflewering raak toenemend gewilder, maar Bolt het nou sy planne vir so 'n diens in Suid-Afrika uitgestel. Foto: iStock
Dié app-gegronde taxidiens het reeds in Maart aangedui hy wil nou ook begin kos aflewer. Buiten saamrygeleenthede lewer Uber ook reeds ’n geruime tyd kos af in van Suid-Afrika se vernaamste stede, waaronder Kaapstad, Johannesburg en Durban.
Bloomberg berig Woensdag dat Bolt, wat voorheen as Taxify bekend gestaan het, pas met kosaflewering in sy tuisland, Estland, begin het.
Gebruikers sal kos van meer as 80 restaurante in die hoofstad Tallin kan bestel.
Mark Villig, uitvoerende hoof van Bolt, het in Maart aangedui dat die maatskappy beslis dié diens ook na ander lande uitbrei waarin hy die markleier is.
Hy het destyds Suid-Afrika uitgesonder en gesê die maatskappy beplan om die “beste kosafleweringsdiens” in die land te skep.
Vir eers blyk dit egter honger Suid-Afrikaners sal nog ’n rukkie moet wag voordat hulle hul aandete op Bolt kan bestel.
Daar is wel reeds verskeie aanlyn opsies beskikbaar vir kosaflewering in Suid-Afrika. Afgesien van Uber Eats kan daar ook happies bestel word op Mr Delivery, wat aan Takealot behoort, of OrderIn.
Meer oor: Bolt | Tegnologie | Taxidiens | Kosaflewering